
A tolperizon hatása a szinaptikus monoamin visszavételre

Kulcsszavak: tolperizon, neuropátiás fájdalom, monoamin visszavétel, szinaptoszóma
Bevezetés: A tolperizon egy centrális izomrelaxáns (centrally-acting muscle relaxant, CMR), melyről kutatócsoportunk korábban állatkísérletben kimutatta, hogy hatékony lehet a neuropátiás fájdalom kezelésében. Több hatáskomponens, így a potens feszültségfüggő nátrium- és a gyenge kalciumcsatorna gátlás is hozzájárulhat antinociceptív hatásához. Felmerülhet továbbá egyéb, még fel nem tárt hatásmechanizmusok szerepe is. A neuropátiás fájdalom elsővonalbeli gyógyszerei közé tartozó szerotonin és noradrenalin visszavétel gátlókról ismert, hogy a leszálló monoamin pályák működésének fokozásával csökkentik a fájdalomérzetet.
Célkitűzés: Célunk volt egy szinaptikus monoamin visszavétel tanulmányozására alkalmas szinaptoszóma-modell kidolgozása és a tolperizon, valamint egyéb CMR-k monoamin visszavételre gyakorolt hatásának vizsgálata.
Módszer: A tolperizon és ismert visszavétel gátlók hatását patkány agyi szinaptoszómákon vizsgáltuk. A kísérletekben egy monoamin transzporterekre szelektív, fluoreszcens szubsztrátot, 4-(4-(dimetilamino)-stiril)-N-metilpiridínium-ot (ASP+) használtunk. A szinaptoszómákba felvett ASP+ mennyiségét fluoreszcens módszerrel határoztuk meg.
Eredmények: Az ASP+ koncentrációfüggő és telíthető módon felvevődött a szinaptoszómákba, amelyet koncentrációfüggő módon, a szelektivitásuknak megfelelően gátoltak az ismert monoamin visszavétel gátlók, bizonyítva a modell alkalmasságát. A dezipramin 39%-os, a duloxetin 66%-os, míg a citalopram 14%-os gátlást tudott kifejteni 100 µM-os koncentrációban. A tolperizon szintén koncentrációfüggő módon gátolta az ASP+ felvételét (400 µM esetén 15%-os gátlás), amely hatáskomponens hozzájárulhat a tolperizon ismert antinociceptív hatásához. Az ismert ioncsatorna gátlók nem csökkentették az ASP+ felvételt, így a tolperizon feltehetően közvetlenül képes gátolni a monoamin transzportereket. A CMR-ok közül a tizanidin és a baklofen nem befolyásolta a monoamin visszavételt, míg a klonidin 400 µM-os koncentrációban szignifikánsan csökkentette (19%-os gátlás) az ASP+ szinaptikus felvételét.
Következtetések: Az optimalizált módszerünkkel egy gyorsabb és nagyobb áteresztőképességű módszert sikerült kifejlesztenünk a monoamin visszavétel vizsgálatára. Emellett a tolperizon egy új hatáskomponensét azonosítottuk, amely ioncsatorna gátló hatásaival együtt hozzájárulhat antinociceptív hatásához.
Támogatók: ÚNKP-23-2-I-SE-46



